Il-preżentatur Peppi Azzopardi qal li l-mara li ħadet ħajjitha b'idejha fil-Faċilità Korrettiva ta' Kordin ġiet aċċettata għall-programm tar-riabilitazzjoni mid-droga tal-Caritas, imma l-awtoritajiet tal-ħabs ma ħallewhiex tattendi għal dan il-kors, għax qalulha, "l-ewwel trid tagħmel sitt xhur hawn biex idduq il-ħabs, imbagħad tmur." Azzopardi, li hu voċiferu ħafna fuq is-sitwazzjoni fil-ħabs, qal dan hu u jiddibatti f'taħdita organizzata mill-Moviment Graffitti u mill-Kunsill Studenti Universitarji (KSU), dwar il-kundizzjonijiet degradanti fil-ħabs u kif dan jista' jkun post iżjed uman. Il-preżentatur ikkonkluda li din il-mara mietet bi ħdura, għax l-awtoritajiet tal-ħabs kienu jafu bix-xewqa tagħha li tagħmel il-programm tal-Caritas minħabba l-problema tad-droga, u l-Caritas aċċettawha, iżda l-awtoritajiet riduha tibqa' hemmhekk għal sitt xhur qabel twettaq dan il-programm. Ftit jiem ilu tħabbret il-mewt ta' din il-priġuniera, li xahar ilu ppruvat tagħmel suwiċidju fiċ-ċella tagħha, u ntbagħtet l-isptar. L-Aġenzija għas-Servizzi Korrettivi spjegat li din il-persuna kienet qed tikseb l-għajnuna ta' psikjatra u saritilha viżta ftit jiem qabel mietet. L-aħbar ta' mewt il-priġuniera Tmut il-priġuniera li f'Ġunju ppruvat tagħmel suwiċidju "Mhux tneħħi l-inkwatru, tneħħi lil min jemmen fih" Peppi Azzopardi kompla jgħid li kull min jidħol il-ħabs jitqiegħed f'Diviżjoni 6, li hu ddeskrivieh bħala post fejn wieħed jibda jikkontempla s-suwiċidju minħabba l-kundizzjonijiet t'hemmhekk. Jaf dan għax kien hemm nies li kienu hemmhekk li qalulu li setgħu jaħsbu biss f'kif se joqtlu lilhom infushom. Spjega li din id-Diviżjoni tikkonsisti f'ċelel bla twieqi, bla nifs, bla fann. In-nies iħossuhom daqslikieku se jagħtihom ħass ħażin. Madankollu, għal Azzopardi, l-agħar ħaġa fis-saga tal-hekk imsejħa "ħdura" fil-ħabs kienet il-plakka li kellu fl-uffiċċju tiegħu d-Direttur tal-Ħabs Alexander Dalli, li tgħid "Huwa x-xogħol tagħna li ngħallmu l-biża'." Il-Ministru għall-Intern Byron Camilleri kien qal li kien ordna lid-Direttur ineħħi din il-plakka meta ħa l-Ministeru f'idejh. Azzopardi, iżda, argumenta li mhux l-inkwatru li għandu jitneħħa, iżda għandhom jitneħħew il-persuni li għandhom din il-mentalità, li jemmnu li għandu jiġi mgħallem il-biża'. Ftit jiem ilu Intom tal-ħabs kontu tafu li trid tneħħi ħajjitha – Peppi Azzopardi "Int bully jekk taqta' d-droga mill-ħabs" Il-preżentatur issokta jgħid li kif inhu l-ħabs illum, qed joħloq il-kriminalità u qed joħloq il-vittmi. Ma jaqbilx max-xewqa tal-Gvern li jkabbar il-ħabs, għax dan ifisser li se jkollna iżjed kriminali. Azzopardi jaqbel mal-Oppożizzjoni f'din il-kwistjoni, u qal li l-Partit Nazzjonalista qed ikun xellugi f'dan il-każ. Huwa jaqbel mal-PN meta dan isejjaħ il-ħabs "skandlu nazzjonali," u jaqbel ukoll mal-proposta tal-PN li dawk li jinqabdu bid-droga jew għal reati marbutin mad-droga jintbagħtu f'post riabilitattiv differenti, mhux Kordin. "Qed jgħid li ħadd li jieħu d-droga m'għandu jkun il-ħabs. Għax mhux taqta' d-droga l-ħabs, għax dan ifisser li int bully, li mbagħad meta joħorġu u jsibu d-droga, jerġgħu joħduha, joħduha aktar," spjega Azzopardi. X'qalet l-OASI? Għajnuna, mhux ħabs, għal dawk bil-vizzju tad-droga – OASI Ikkundanna l-mod kif jiġu trattati l-priġunieri u spjega lill-udjenza tat-taħdita li dawn ħafna drabi jkollhom trobbija diffiċli. Ġab eżempju b'tifel li ommu kienet prostituta. Hija kienet taħbih meta jkollha l-klijenti d-dar – kien jinħeba taħt is-sodda u kien jisma' kulma kien iseħħ bejn ommu u l-klijent. Apparti hekk, Azzopardi qal li l-priġunieri li jinqabdu bid-droga jiġu kkastigati billi jneħħulhom ix-xogħol, il-kuntatt mal-familja u jpoġġuhom f'iżolament. Qal li dan huwa l-maqlub ta' dak li jkollhom bżonn, u hu għalhekk li Azzopardi jagħżel li jsejjaħ il-ħabs "il-faċilità vendikattiva ta' Kordin." "Li toħodlu l-libertà diġà kastig," ikkummenta b'ton imqanqal. "Lanqas nagħraf lil Robert Abela li llum jgħid li għandu fiduċja fit-tmexxija tal-ħabs" Lil hinn minn dan, Azzopardi kkritika lill-Prim Ministru Robert Abela li llum saħaq li għandu fiduċja sħiħa fil-Kurunell Alexander Dalli u fil-mod kif dan imexxi l-ħabs. Azzopardi qajjem dubji dwar kemm il-Gvern huwa verament wieħed Laburista ġaladarba l-mexxej tiegħu jappoġġja lil Dalli li jaġixxi b'dan il-mod. Huwa qal ukoll li qabel laħaq Prim Ministru, Abela kien jagħmel ħafna xogħol volontarju mal-Caritas. Stqarr, "Lanqas nagħraf l-istess bniedem li llum jgħid li għandu fiduċja fit-tmexxija tal-ħabs." X'qal il-PM illum? "Għandi fiduċja sħiħa fit-tmexxija tal-ħabs" – Il-PM Il-każ ta' Liam Debono Peppi Azzopardi tkellem u ġie kkritikat kemm-il darba talli hu jiddefendi lil Liam Debono, iż-żagħżugħ li kien qed isuq taħt l-età u kien kaxkar lil uffiċjal tal-pulizija għal diversi metri meta dan ipprova jwaqqfu. Dan l-uffiċjal, Simon Schembri, spiċċa biex tilef driegħu. Azzopardi jgħid li Liam Debono hu vittma. L-ewwel nett għax il-midja għamlitu mostru bir-rappurtaġġ tagħha dwaru, u t-tieni nett għax hu kien tressaq il-Qorti erba' darbiet qabel dak l-inċident għal sewqan taħt l-età, iżda l-kawża baqgħet tiġi differita. Il-preżentatur qal li l-karozza kienet il-mimmi t'għajnejn Debono. Hu kien beda jsuq ta' xi 13 jew 14-il sena sabiex iwassal lil membru tal-familja d-Detox sabiex jieħu d-droga. Issokta jgħid li hu għamel minn kollox biex wara dan kollu, iż-żagħżugħ ma jingħatax il-ħelsien mill-arrest, u għax kienu għassa għalih, qabduh isuq mill-ġdid, bi ksur tal-kundizzjonijiet tal-ħelsien mill-arrest. "Dik is-sistema li rridu f'dal-pajjiż?" staqsa Azzopardi, "Is-sistema li toħloq lill-kriminali?" Minflok ħabs, Azzopardi jrid sptar soċjali, fejn dawk li jikkommettu reat jidħlu biex ifiqu. Aqra aktar dwar il-fehma ta' Peppi Azzopardi Filmat: Liam Debono ħati? Peppi ma jemminx fil-ġuri Ara d-diskussjoni sħiħa X'taħseb dwar it-trattament tal-priġunieri fil-ħabs? Ikkummenta hawn taħt jew ibagħtilna fuq info@newsbook.com.mt Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60e6b93286744_rand.td-a-rec-img{text-align:left}.td_uid_3_60e6b93286744_rand.td-a-rec-img img{margin:0 auto 0 0}